PMIndiaData/PMIndiaSum huggingface dataset:
प्रधानमंत्री ऐतिहासिक कोसी रेल महासेतु राष्ट्र को समर्पित करेंगे

यात्रियों की सुविधा के लिए बिहार में नए रेल मार्गों और विद्युतीकरण परियोजनाओं का उदघाटन करेंगे प्रधानमंत्री श्री नरेन्‍द्र मोदी 18 सितंबर 2020 को दोपहर 12 बजे वीडियो कॉन्फ्रेंसिंग के माध्यम से ऐतिहासिक कोसी रेल महासेतु राष्ट्र को समर्पित करेंगे। इसके अलावा प्रधानमंत्री बिहार के रेल यात्रियों की सुविधाओं के लिए 12 रेल परियोजनाओं का शुभारंभ भी करेंगे। इसमें किउल नदी पर एक नया रेल पुल, दो नई रेल लाइनें, 5 विद्युतीकरण परियोजनाएं, एक विद्युत लोकोमोटिव शेड और बढ़-बख्तियारपुर के बीच तीसरी नई लाइन परियोजना शामिल हैं। कोसी रेल महासेतु को जनता को समर्पित किया जाना न सिर्फ बिहार के इतिहास में बल्कि पूर्वोत्तर क्षेत्र से संपर्क के लिए एक ऐतिहासिक क्षण होगा। वर्ष 1887 में निर्मली और भापतियाही (सरायगढ़) के बीच एक मीटर गेज लाइन शुरू की गई थी। लेकिन वर्ष 1934 में आई भयानक बाढ़ और भारत-नेपाल में आए भूकंप के चलते यह लाइन तबाह हो गई थी। कोसी नदी की प्रकृति के चलते लंबे समय तक इस रेल मार्ग को शुरू किए जाने का कोई प्रयास नहीं किया गया। कोसी महा सेतु परियोजना के लिए तत्कालीन केंद्र सरकार ने 2003-04 में मंजूरी दे दी थी। कोसी महासेतु की लंबाई 1.9 किलोमीटर है और इसके निर्माण में 516 करोड़ रूपये की लागत आई है। भारत-नेपाल सीमा के करीब होने के चलते इस पुल का रणनीतिक महत्व भी है। यह परियोजना कोविड महामारी के दौरान पूरी हुई जिसके निर्माण में घर वापसी करने वाले प्रवासी मजदूरों ने भी भाग लिया। इस परियोजना को जनता को समर्पित किए जाने से क्षेत्र के लोगों का 86 वर्ष पुराना स्वप्न साकार हो रहा है और लंबी प्रतीक्षा पूरी हो रही है। प्रधानमंत्री इस महासेतु को समर्पित करने के साथ ही सुपौल स्टेशन से सहरसा-आसनपुर कुफा डेमो ट्रेन को भी हरी झंडी दिखाकर रवाना करेंगे। इस मार्ग पर जब रेलगाड़ियों का जनता के लिए परिचालन शुरू हो जाएगा तब सुपौल, अररिया और सहरसा जिलों के लोगों के लिए यह मार्ग बेहद लाभकारी सिद्ध होगा। इससे क्षेत्र के लोगों को कोलकाता, दिल्ली और मुंबई जैसे लंबी दूरी वाले स्थानों तक जाना और आना सुलभ हो जाएगा। प्रधानमंत्री दो नई लाइन परियोजनाओं हाजीपुर-घोसवार-वैशाली और इस्लामपुर-नातेशर का भी उदघाटन करेंगे। श्री मोदी करनौती-बख्तियारपुर संपर्क बाइपास और बढ़-बख्तियारपुर के बीच तीसरी लाइन का भी उद्घाटन करेंगे। प्रधानमंत्री मुजफ्फरपुर-सीतामढ़ी, कटिहार-नई जलपाईगुड़ी, समस्तीपुर-दरभंगा-जयनगर, समस्तीपुर-खगड़िया, भागलपुर-शिवनरायणपुर खंडों के विद्युतीकरण से जुड़ी परियोजना का भी उद्घाटन करेंगे।
प्रधानमंत्री ने महात्मा गांधी और लाल बहादुर शास्त्री को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने महात्मा गांधी और लाल बहादुर शास्त्री को उनकी जयंती के अवसर पर श्रद्धांजलि अर्पित की है। प्रधानमंत्री ने कहा, ‘गांधी जयंती पर पूज्य बापू को शत-शत नमन। उनके महान आदर्श दुनिया भर में लाखों लोगों को प्रेरित करते हैं। जवानों एवं किसानों के प्रणेता एवं देश को कुशल नेतृत्व प्रदान करने वाले शास्त्री जी को नमन! हम लाल बहादुर शास्त्री जी को उनकी जयंती पर याद करते हैं।’
प्रधानमंत्री ने देशवासियों को विजयादशमी की शुभकामनाएं दीं

प्रधानमंत्री श्री नरेन्द्र मोदी ने विजयादशमी के अवसर पर देशवासियों को शुभकामनाएं दी हैं। अपने संदेश में प्रधानमंत्री ने कहा, 'सभी देशवासियों को विजयादशमी की ढेर सारी शुभकामनाएं। बुराई पर अच्छाई और असत्य पर सत्य की जीत का यह महापर्व हर किसी के जीवन में नई प्रेरणा लेकर आए।'
प्रधानमंत्री ने बिहार में सीआरपीएफ कर्मियों के मारे जाने पर दु:ख व्‍यक्‍त किया

प्रधानमंत्री श्री नरेन्द्र मोदी ने बिहार में सीआरपीएफ कर्मियों के मारे जाने पर शोक व्यक्त किया है। प्रधानमंत्री ने घायलों के शीघ्र स्वास्थ्य लाभ के लिए प्रार्थना की है और दु:ख की इस घड़ी में शहीद सीआरपीएफ कर्मियों के परिवारों के प्रति संवेदना व्यक्त की है।
वाराणसी जिले का जयापुर गांव: सांसद आदर्श ग्राम के लिए प्रधानमंत्री की पसंद

प्रधानमंत्री ने कहा, ‘मैं जयापुर से यह विनती करने आया हूं- मुझे अंगीकार करो। मुझे सिखाओ, गांवों की समस्‍याएं किस तरह से दूर की जाती हैं।’ प्रधानमंत्री श्री नरेन्‍द्र मोदी ने आज वाराणसी जिले के जयापुर गांव का दौरा किया। उन्‍होंने घोषणा की कि वाराणसी से लोकसभा सांसद होने के नाते उन्‍होंने सांसद आदर्श ग्राम योजना के तहत गांव के तौर पर जयापुर का चयन किया है। प्रधानमंत्री अपने दो दिवसीय दौरे पर वाराणसी में हैं। जयापुर के चयन पर लगाई जा रही तमाम अटकलों पर विराम लगाते हुए प्रधानमंत्री ने यह जानकारी दी कि वाराणसी से लोकसभा चुनाव लड़ने के लिए मनोनीत किए जाने के तुरंत बाद उन्‍हें इस गांव में आग लगने की त्रासदीपूर्ण घटना के बारे में जानकारी मिली थी। तब उन्‍होंने अधिकारियों और लोगों से बातचीत कर इस गांव में जारी राहत कार्यों में तालमेल बैठाने के लिए उनसे कहा था। प्रधानमंत्री ने कहा, ‘संकट के समय होने वाले जुड़ाव कालातीत होते हैं। जयापुर का चयन किए जाने के पीछे यही एकमात्र कारण है।’ श्री नरेन्‍द्र मोदी ने कहा कि सांसद आदर्श ग्राम योजना के तहत गांवों को अपने संरक्षण में सांसद नहीं ले रहे हैं, बल्‍कि ग्रामीण ही इस योजना के जरिए सांसदों को अपने दायरे में समेट रहे हैं। उन्‍होंने कहा कि एक अच्‍छे जन प्रतिनिधि को ग्रामीणों, उनके विशाल अनुभवों और समस्‍याएं सुलझाने पर उनकी अंतर्दृष्‍टि से बहुत कुछ सीखना चाहिए। उन्‍होंने कहा कि सांसद आदर्श ग्राम योजना का मतलब गांव में अतिरिक्‍त धनराशि सुलभ कराना नहीं है, बल्‍कि यह सुनिश्‍चित करना है कि योजनाएं सही ढंग से क्रियान्‍वित की जाएं और समूचा गांव समस्‍याएं सुलझाने और विकास की गति बढ़ाने में भागीदारी करे। प्रधानमंत्री ने कहा, ‘मैं जयापुर से यह विनती करने आया हूं- मुझे अंगीकार करो। मुझे सिखाओ, गांवों की समस्‍याएं किस तरह से दूर की जाती हैं।’ उन्‍होंने कहा कि वह उन कमियों को दूर करना चाहते हैं जिनके चलते पिछले 60 वर्षों के दौरान गांव तरक्‍की करने से वंचित रह गए। प्रधानमंत्री ने कहा कि अगर किसी गांव को एक ‘आदर्श ग्राम’ के तौर पर विकसित किया जाता है, तो वह कई अन्‍य गांवों पर भी अपना प्रभाव डालेगा। इसके साथ ही अधिकारियों को भी यह पता चल सकेगा कि योजनाओं को किस तरह सबसे अच्‍छे ढंग से क्रियान्‍वित किया जाता है। प्रधानमंत्री ने सामाजिक जागरूकता पैदा करने और लोगों की सामूहिक इच्‍छा शक्‍ति के जरिए उल्‍लेखनीय उपलब्‍धियां हासिल करने पर विशेष जोर दिया। प्रधानमंत्री ने कहा, ‘हर गांव को अपना जन्‍मदिन मनाना चाहिए। यह जातिवाद को खत्‍म करने का सर्वोत्‍तम तरीका है।’ प्रधानमंत्री ने इस मौके पर उपस्‍थित विशाल एवं जोशीले जन समूह से ये सवाल किये- क्‍या हम यह निर्णय ले सकते हैं कि हम जयापुर को गंदा नहीं होने देंगे? क्‍या हम यह सुनिश्‍चित कर सकते हैं कि भोजन करने से पहले बच्‍चे अपने हाथ अवश्‍य धोएंगे? प्रधानमंत्री ने कहा कि इन कार्यों के लिए सरकार को आगे आने की कोई जरूरत नहीं है। उन्‍होंने कहा कि इस तरह की सकारात्‍मक सामाजिक ऊर्जा एक आदर्श गांव बनाने में मददगार साबित हो सकती है। प्रधानमंत्री ने इस पर भी विशेष जोर दिया कि जयापुर गांव के प्रत्‍येक परिवार को हर बच्‍ची के जन्‍म पर जश्‍न मनाना चाहिए। प्रधानमंत्री ने कहा कि वाराणसी के लिए उनके पास कई योजनाएं हैं, लेकिन वह ‘जनशक्‍ति’ के जरिए इन लक्ष्‍यों को प्राप्‍त करने की अपेक्षा रखते हैं।
प्रधानमंत्री ने भारत-इटली प्रौद्योगिकी शिखर सम्‍मेलन को संबोधित किया

प्रधानमंत्री श्री नरेन्‍द्र मोदी ने आज नई दिल्‍ली में आयोजित भारत-इटली प्रौद्योगिकी शिखर सम्‍मेलन को संबोधित किया। इस अवसर पर इटली के प्रधानमंत्री श्री ज्यूसेपे कॉन्टे भी उपस्थित थे। प्रधानमंत्री ने अपने संबोधन के दौरान भारत-इटली औद्योगिक अनुसंधान एवं विकास सहयोग कार्यक्रम के अगले चरण का शुभारंभ करने की घोषणा की। उन्‍होंने कहा कि इस कार्यक्रम से हमारे उद्योग और अनुसंधान संस्‍थान नवीन उत्‍पादों को विकसित करने में समर्थ हो जाएंगे। प्रधानमंत्री ने प्रौद्योगिकी की अहमियत का उल्‍लेख करते हुए कहा कि भारत ने सामाजिक न्‍याय, सशक्‍तिकरण, समावेशन और पारदर्शिता सुनिश्चित करने के लिए प्रौद्योगिकी को एक माध्‍यम बना दिया है। उन्‍होंने कहा कि सरकार अंतिम छोर पर रहने वाले लोगों तक सेवाओं की कारगर या प्रभावकारी डिलीवरी सुनिश्चित करने के लिए प्रौद्योगिकी का उपयोग कर रही है। प्रधानमंत्री ने कहा कि सरकार देश के नागरिकों में वैज्ञानिक समझ के साथ-साथ तकनीकी समझ वि‍कसित करने पर भी विशेष जोर दे रही है। इस संदर्भ में उन्‍होंने अटल नवाचार मिशन एवं उमंग एप के साथ-साथ देश भर में फैले तीन लाख साझा सेवा केन्‍द्रों (कॉमन सर्विस सेंटर) का उल्‍लेख किया। उन्‍होंने क‍हा कि इन तकनीकी समाधानों की बदौलत सरकारी सेवाएं नागरिकों के दरवाजे पर पहुंच गई हैं। भारत के अंतरिक्ष कार्यक्रम पर प्रकाश डालते हुए प्रधानमंत्री ने कहा कि यह उच्‍च गुणवत्‍ता के साथ नवाचार का एक सटीक उदाहरण है। उन्‍होंने कहा कि भारत अब इटली सहित कई देशों के उपग्रहों को अंतरिक्ष में भेजने में समर्थ हो गया है और इसके साथ ही यह अत्‍यंत कम लागत पर अभिनव समाधान (सॉल्‍यूशन) सृजित करने संबंधी भारत की क्षमता को दर्शाता है। प्रधानमंत्री ने ‘लाइफ स्टाइल एक्सेसरीज डिजाइन (एलएडी)’ के क्षेत्र में भारत और इटली के बीच सहयोग बढ़ने पर प्रसन्‍नता व्‍यक्‍त की। उन्‍होंने कहा कि चमड़ा क्षेत्र और ‘परिवहन एवं ऑटोमोबाइल डिजाइन (टीएडी)’ पर विशेष फोकस किया जाएगा।
अमेरिकी रक्षा मंत्री लॉयड जेम्स ऑस्टिन तृतीय ने प्रधानमंत्री श्री नरेंद्र मोदी से मुलाकात की

अमेरिकी रक्षा मंत्री लॉयड जेम्स ऑस्टिन तृतीय भारत की आधिकारिक यात्रा पर हैं। शुक्रवार को उन्होंने प्रधानमंत्री नरेंद्र मोदी से मुलाकात की। रक्षा मंत्री ऑस्टिन ने राष्ट्रपति बाइडेन की ओर से प्रधानमंत्री को शुभकामनाएं दी। प्रधानमंत्री ने दोनों देशों के बीच गर्मजोशी से भरे और घनिष्ठ संबंधों का स्वागत किया, जो लोकतंत्र, बहुलतावाद और नियम आधारित व्यवस्था को लेकर प्रतिबद्धता के साझा मूल्यों में निहित हैं। प्रधानमंत्री ने दोनों देशों के बीच रणनीतिक साझेदारी को लेकर अपने दृष्टिकोण को सामने रखा और भारत-अमेरिका संबंधों में द्विपक्षीय रक्षा सहयोग की महत्वपूर्ण भूमिका पर जोर दिया। उन्होंने रक्षा मंत्री ऑस्टिन से अनुरोध किया कि वह राष्ट्रपति बाइडेन को उनकी ओर से शुभकामनाएं दें। रक्षा मंत्री ऑस्टिन ने दोनों देशों के बीच द्विपक्षीय रक्षा संबंधों को मजबूत करने के लिए अमेरिकी सरकार की निरंतर प्रतिबद्धता को दोहराया। उन्होंने हिंद-प्रशांत क्षेत्र और उससे परे शांति, स्थिरता और समृद्धि के लिए रणनीतिक साझेदारी को और बढ़ाने के लिए अमेरिका की गहन इच्छा व्यक्त की।
ओएमसी के अतिरिक्त उत्पादकों/सप्लायरों द्वारा बायो डीजल की सीधी बिक्री

प्रधानमंत्री की अध्यक्षता में केंद्रीय मंत्रीमंडल ने मोटर स्‍पिरिट (एमएस) और हाई स्पीड डीजल (एचएसडी) नियंत्रण आदेश में संशोधन को अपनी मंजूरी दे दी है। इन उत्पदों की आपूर्ति, वितरण और कदाचार की रोकथाम के विनियमन के लिए इसे दिनांक 19.12.2005 को जारी किया गया था। इस संशोधन से निजी बायो-डीजल निर्माताओं, उनके अधिकृत डीलरों और पेट्रोलियम तथा प्रकृतिक गैस मंत्रालय द्वारा अधिकृत तेल कंपनियों के संयुक्त उपक्रमों को अपने ग्राहकों को सीमित उद्देश्य के लिए बायो-डीजल की आपूर्ति की अनुमति मिल जाएगी। इसके अतिरिक्त, पेट्रोलियम तथा प्रकृतिक गैस मंत्रालय द्वारा विनिवेश और उत्पादन के लिए दिनांक 08.03.2002 को निर्धारित मानकों को भी सुविधाजनक बनाया जाएगा और उप्भोक्ताओं को बायो डीजल (बी100) की सीधी बिक्री के लिए निजी क्षेत्र के बायोडीजल उत्पादकों, उनके अधिकृत डीलरों और पेट्रोलियम तथा प्रकृतिक गैस मंत्रालय द्वारा अधिकृत ओएमसी के संयुक्त उपक्रमों को विपणन के अधिकार के लिए नया उपनियम जोड़ा जाएगा। मंत्रीमंडल ने बायो-डीजल उत्पादकों, उनके अधिकृत डीलरों और पेट्रोलियम तथा प्रकृतिक गैस मंत्रालय द्वारा अधिकृत ओएमसी के संयुक्त उपक्रमों से बायो डीजल खरीदने में डीजल उपभोक्ताओं की सुविधा के लिए बायो-ईंधन पर राष्ट्रीय नीति के पारा 5.11 औऱ 5.12 में उप्युक्त संशोधन करने का फैसला किया है। इस फैसले से देश में बायो-डीजल के उत्पादन और प्रयोग को प्रोत्साहन मिलेगा। पृष्ठभूमि – पेट्रोलियम तथा प्रकृतिक गैस मंत्रालय ने ऊर्जा सुरक्षा और उत्सर्जन में कमी और पर्यावरण संरक्षण के लक्ष्यों को हासिल करने के उद्देश्यों से डीजल में मिलाने के लिए बायो-डीजल उत्पादन को बढ़ावा देने के लिए बायो-डीजल खरीद नीति की घोषणा की थी जो कि दिनांक 1.1.2006 से लागू थी। इस नीति के तहत ओएमसी भारतीय मानक ब्यूरो (बीआईएस) द्वारा निर्धारित ईंधन की गुणवत्ता मानकों को पूरा करते हुए देश भर के चुनिंदा खरीद केंद्रों पर एचएसडी में पांच प्रतिशत तक मिलाने के लिए समय-समय पर ओएमसी द्वारा निर्धारित एक समान कीमत पर बायो-डीजल (बी100) खरीद कर रहे हैं। पेट्रोलियम तथा प्रकृतिक गैस मंत्रालय के तहत सार्वजनिक क्षेत्र की ओएमसीओं ने बायो-डीजल कार्यक्रम का सक्रिय रूप से पालन करते हुए राज्यों की बेकार और बंजर भूमि पर बायो-ईंधन प्रजातियों की पैदावार के लिए एमओयू और संयुक्त उपक्रम स्थापित किए हैं। इन संयुक्त उपक्रम कंपनियों की स्थापना देश में बायो-डीजल के उत्पादन और विपणन बढ़ाने के उद्देश्य से की गई है। इन्होंने उप्भोक्ताओं को बायो-डीजल की सोर्सिंग, व्यापार, आपूर्ति, वितरण और विपणन की अनुमति की मांग की थी। डीजल की कीमतें पहले से ही नियंत्रण मुक्त हैं ऐसे में बायोडीजल उत्पादकों, उनके अधिकृत डीलरों और पेट्रोलियम तथा प्रकृतिक मंत्रालय द्वारा अधिकृत ओएमसीओं को निर्धारित बीआईएस मानकों को पूरा करते हुए उप्भोक्ताओं को बायो-डीजल की सीधी बिक्री करने से रोकने का आर्थिक रूप से कोई औचित्य नहीं था।
प्रधानमंत्री ने ‘टेक पावर्ड इंडिया के 8 साल’ का ब्योरा साझा किया

प्रधानमंत्री श्री नरेन्द्र मोदी ने पिछले 8 वर्षों में प्रौद्योगिकी के उपयोग और नवाचार ने अर्थव्यवस्था के हर क्षेत्र को बेहतर स्थिति के लिए कैसे बदल दिया है, इस बारे में पहल साझा की हैं । प्रधानमंत्री ने अपनी वेबसाइट narendramodi.in से लेख और MyGov से एक ट्वीट थ्रेड को साझा किया है। प्रधानमंत्री ने ट्वीट किया: "प्रौद्योगिकी का अर्थ है अधिक पारदर्शिता। प्रौद्योगिकी का अर्थ है उन्नत 'जीवन की सुगमता'। पिछले 8 वर्षों में प्रौद्योगिकी के क्षेत्र में कई प्रगति आपको खुश कर देगी। #8YearsOfTechPoweredIndia” “भारत शासन और गरीबों की सेवा करने के लिए प्रौद्योगिकी और नवाचारों का उपयोग करने में अग्रणी है। पिछले 8 वर्षों में हमने अर्थव्यवस्था के हर क्षेत्र को बेहतर के लिए बदल दिया है। कुछ प्रमुख सुधारों और हस्तक्षेपों के बारे में यहाँ पढ़ें। #8YearsOfTechPoweredIndia”
प्रधानमंत्री नरेन्द्र मोदी ने भारत रत्न एमजीआर को उनकी जयंती पर श्रद्धांजलि दी

प्रधानमंत्री श्री नरेन्द्र मोदी ने आज तमिलनाडु के पूर्व मुख्यमंत्री डॉ. एमजी रामचंद्रन को उनकी जयंती पर भावभीनी श्रद्धांजलि अर्पित की। उन्होंने कहा कि एमजीआर ने फिल्मी पर्दे से लेकर राजनीति में लोगों के दिलों पर राज किया। श्री मोदी, देश के विभिन्न क्षेत्रों को गुजरात के केवडिया से जोड़ने वाली आठ ट्रेनों को झंडी दिखाने और वीडियो कॉन्फ्रेंसिंग के जरिए राज्य में रेलवे से जुड़ी कई परियोजनाओं का उद्घाटन के अवसर पर बोल रहे थे। उन्होंने उल्लेख किया कि केवडिया आने वाली ट्रेन में से एक, पुरुचिथलियावर डॉ. एमजी रामचंद्रन सेंट्रल रेलवे स्टेशन से चलेगी। प्रधानमंत्री ने भारत रत्न एमजीआर को उनकी जयंती पर श्रद्धांजलि दी। श्री मोदी ने फिल्मों में और राजनीतिक मंच पर उनकी उपलब्धियों की प्रशंसा की। उन्होंनें कहा कि एमजीआर की राजनीतिक यात्रा गरीबों के लिए समर्पित थी और उन्होंने वंचितों को गरिमापूर्ण जीवन देने के लिए अथक प्रयास किये। प्रधानमंत्री ने कहा कि हम उनके आदर्शों को पूरा करने के लिए काम कर रहे हैं और इस बात को याद किया कि किस तरह कृतज्ञ राष्ट्र ने एमजीआर की स्मृति में चेन्नई सेंट्रल रेलवे स्टेशन का नाम बदल दिया है।
प्रधानमंत्री ने प्रसिद्ध असमिया लेखक श्री अतुलानंद गोस्वामी के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध असमिया लेखक श्री अतुलानंद गोस्वामी जी के निधन पर शोक व्यक्त किया है। प्रधानमंत्री ने ट्वीट किया; “प्रसिद्ध लेखक श्री अतुलानंद गोस्वामी जी के निधन से दुःखी हूं। उनकी रचनाओं को काफी प्रशंसा मिली और उन्हें विविधता एवं संवेदनशीलता की दृष्टि से पसंद किया जाता है। उन्होंने अंग्रेजी भाषा में असमिया साहित्य को लोकप्रिय बनाने के लिए अथक प्रयास किए। मेरी संवेदनाएं उनके परिवार और प्रशंसकों के साथ हैं। ओम शांति।"
प्रधानमंत्री ने कच्‍छ में डीजीपी सम्‍मेलन के दौरान विभिन्‍न विषय – आधारित सत्रों में भाग लिया

प्रधानमंत्री श्री नरेन्द्र मोदी ने कच्‍छ में डीजीपी सम्‍मेलन के दूसरे दिन विभिन्‍न विषय – आधारित सत्रों में भाग लिया। इससे पहले सुबह में, उन्‍होंने प्रतिनिधियों के साथ-साथ योग सत्र में भाग लिया। उन्‍होंने सफेद रण में सूर्योदय देखा। प्रधानमंत्री ने पुलिस व्यवस्था के विभिन्न पहलुओं पर विषय आधारित प्रस्तुतियों एवं इस पर होने वाले विचार-विमर्शों में भाग लिया। उन्होंने आतंकवाद, साइबर सुरक्षा, डिजिटल प्रौद्योगिकी, महिलाओं की सुरक्षा और आपदा प्रबंधन सहित सुरक्षा से संबंधित मामलों पर आधारित सत्रों में भाग लिया तथा प्रस्‍तुतियों का अवलोकन किया। आज कुल 13 घंटे तक चले सत्रों में विभिन्‍न प्रस्तुतियां, अल्‍प-विराम सत्र तथा भोजन के दौरान आपसी संपर्क के लिए कार्यक्रम निर्धारित थे। गृह मंत्री श्री राजनाथ सिंह, गृह राज्‍य मंत्री श्री किरेन रिजिजू एवं गृह राज्‍य मंत्री श्री हरिभाई पार्थीभाई चौधरी सत्रों के दौरान उपस्थित थे।
प्रधानमंत्री ने सुकमा हमले में शहीद सीआरपीएफ के बहादुर जवानों को श्रद्धांजलि दी

प्रधानमंत्री श्री नरेन्‍द्र मोदी ने सुकमा, छत्‍तीसगढ़ हमले में शहीद सीआरपीएफ के बहादुर जवानों को नमन करते हुए श्रद्धांजलि दी है। प्रधानमंत्री ने अपने शोक संदेश में कहा, ‘’भारत सीआरपीएफ के उन बहादुर जवानों को नमन करता है, जो सुकमा, छत्‍तीसगढ़ में शहीद हुए। मेरी इन बहादुर जवानों के परिजनों और मित्रों के साथ पूरी संवेदना है। दु:ख की इस घड़ी में राष्‍ट्र उनके साथ कंधे से कंधा मिलाकर खड़ा है।
प्रधानमंत्री ने मॉस्‍को में राष्‍ट्रीय आपदा प्रबंधन केंद्र का दौरा किया

प्रधानमंत्री श्री नरेन्‍द्र मोदी ने आज मॉस्‍को में ईएमईआरसीओएम – राष्‍ट्रीय आपदा प्रबंधन केंद्र का दौरा किया। प्रधानमंत्री को केंद्र के वास्‍तविक कामकाज और वास्‍तविक निगरानी कार्यों की जानकारी दी गई। उन्‍हें इस केंद्र द्वारा किए जाने वाले विभिन्‍न आपदा राहत एजेंसियों के बीच तालमेल के बारे में विस्‍तार से बताया गया। उन्‍हें अंतरिक्ष निगरानी और 3डी मॉडलिंग क्षमताओं के बारे में भी जानकारी दी गई। मानव जीवन और संपत्‍ति को प्राकृतिक आपदाओं, रूस की सीमाओं के भीतर और बाहर दोनों प्रकार से खतरे की निगरानी करने की केंद्र की क्षमताओं और वैश्‍विक क्षेत्र में सहयोग पर भी प्रकाश डाला गया। प्रधानमंत्री ने केंद्र द्वारा समन्‍वित की जाने वाली आपदा से बचाव और राहत संबंधी गतिविधियों और उसकी वैश्‍विक पहुंच के बारे में काफी दिलचस्‍पी ली। उन्‍होंने केंद्र द्वारा किए जाने वाले कार्य को ‘मानवता की महान सेवा’ करार दिया। राष्‍ट्रीय सुरक्षा सलाहकार अजीत डोवाल, विदेश सचिव श्री एस. जयशंकर, रक्षा सचिव जी. मोहन कुमार और प्रधानमंत्री के शिष्‍टमंडल के अन्‍य वरिष्‍ठ सदस्‍य भी इस अवसर पर मौजूद थे। एनसीएमसी एक बहुस्‍तरीय समन्‍वय केंद्र है, जिसे अंतर-एजेंसी समन्‍वयन और लोगों को आपात स्‍थितियों के खतरे के बारे में चौकस करने के लिए डिजाइन किया गया है। एनसीएमसी की क्षमताओं में अत्‍याधुनिक वास्‍तविक निगरानी, आंकड़ों का संग्रह, विश्‍लेषण और मॉडलिंग शामिल है। यह रिमोट सेंसिंग पर आधारित वैश्‍विक नेवीगेशन उपग्रह प्रणालियों और वैश्‍विक निगरानी प्रौद्योगिकियों का उपयोग करता है।
प्रधानमंत्री ने प्रख्यात संतूर वादक, पंडित शिवकुमार शर्मा के निधन पर शोक व्यक्त किया

प्रधानमंत्री श्री नरेन्द्र मोदी ने प्रख्यात संतूर वादक पंडित शिवकुमार शर्मा के निधन पर गहरा दुख व्यक्त किया है। एक ट्वीट में प्रधानमंत्री ने कहा; ‘‘पंडित शिवकुमार शर्मा जी के निधन से हमारे सांस्कृतिक जगत को गहरी क्षति पहुंची है। उन्होंने वैश्विक स्तर पर संतूर को लोकप्रिय बनाया। उनका संगीत आने वाली पीढ़ियों को मंत्रमुग्ध करता रहेगा। मुझे उनके साथ हुआ अपना वार्तालाप याद है। उनके परिवार और प्रशंसकों के प्रति अपनी संवेदना व्‍यक्‍त करता हूं। ॐ शांति।’’
प्रधानमंत्री ने महाराणा प्रताप की जयंती पर उन्हें श्रद्धांजलि अर्पित की

प्रधानमंत्री श्री नरेन्द्र मोदी ने महाराणा प्रताप को उनकी जयंती पर श्रद्धांजलि अर्पित की। प्रधानमंत्री ने कहा, ‘भारत माता के महान सपूत महाराणा प्रताप को उनकी जयंती पर कोटि-कोटि नमन। देशप्रेम, स्वाभिमान और पराक्रम से भरी उनकी गाथा देशवासियों के लिए सदैव प्रेरणास्रोत बनी रहेगी।’
प्रधानमंत्री ने युवा आईएएस से कहा – व्यवस्था को ‘नये भारत’ की ऊर्जा से भर दें

प्रधानमंत्री श्री नरेन्द्र मोदी ने आज भारतीय प्रशासनिक सेवा के युवा अधिकारियों को व्यवस्था परिवर्तन में बाधक की मानसिकता से उबरने की सलाह दी और कहा कि वे भारत की प्रशासनिक व्यवस्था को ‘नये भारत’ की ऊर्जा से भर दें। सहायक सचिवों के उद्धाटन सत्र में 2015 बैच के आईएएस अधिकारियों को संबोधित करते हुए प्रधानमंत्री ने यह कहते हुए अपनी बात शुरू की कि भारत अब तक उतना विकास नहीं कर सका है, जितना होना चाहिए था। उन्होंने कहा कि जो देश भारत के बाद आजाद हुए और भारत की तुलना में संसाधनों की अधिक कमी से जूझते रहे, वे आज विकास की नई ऊंचाइयों को छू चुके हैं। उन्होंने कहा कि बदलाव लाने के लिए साहस की जरूरत है। प्रधानमंत्री ने यह भी कहा कि खंडित प्रशासनिक व्यवस्था के रहते अधिकारियों की सामूहिक क्षमता का इस्तेमाल बेहतर प्रदर्शन के लिए नहीं हो सकता है। उन्होंने कहा कि व्यवस्था में बदलाव लाने के लिए गतिशील परिवर्तन की जरूरत है। प्रधानमंत्री ने कहा कि सहायक सचिवों के तीन महीने के इस कार्यक्रम का यह तीसरा साल है और इसका काफी अच्छा असर दिखेगा। उन्होंने युवा अधिकारियों से अनुरोध किया कि वे अगले तीन महीने के दौरान केन्द्र सरकार के वरिष्ठतम अधिकारियों से बिना संकोच के मिलते-जुलते रहें ताकि उनकी ऊर्जा तथा नवीन विचारों और सचिव स्तर के अधिकारियों के प्रशासनिक अनुभव के संयोजन का लाभ व्यवस्था को मिल सके। प्रधानमंत्री ने युवा अधिकारियों से कहा कि वे यूपीएससी के नतीजे आने तक के अपने जीवन और इस दौरान सामने आई चुनौतियों को याद करें और अब मिलने वाले नए अवसर का इस्तेमाल व्यवस्था में सकारात्मक बदलाव और आम लोगों के जीवन में सुधार लाने के लिए करें। इस अवसर पर कार्मिक, जन शिकायत एवं पेंशन राज्य मंत्री डॉ. जितेन्द्र सिंह और वरिष्ठ सरकारी अधिकारी भी मौजूद थे।
श्रीलंका के विदेशमंत्री श्री तिलक मारापना ने प्रधानमंत्री से मुलाकात की

श्रीलंका के विदेश मामलों के मंत्री श्री तिलक मारापना ने प्रधानमंत्री श्री नरेन्द्र मोदी से आज दोपहर एक शिष्टाचार मुलाकात की। विदेशमंत्री तिलक मारापना भारत की तीन दिवसीय द्विपक्षीय यात्रा पर हैं। प्रधानमंत्री ने श्री तिलक मारापाना को श्रीलंका के विदेश मंत्री के रूप में नई जिम्मेदारी को संभालने पर बधाई दी। प्रधानमंत्री ने इस साल मई में अंतरराष्ट्रीय वैशाख दिवस के अवसर पर अपनी श्रीलंका की उपयोगी यात्रा का उल्लेख किया। प्रधानमंत्री ने भारत और श्रीलंका के बीच संबंधों के व्यापक महत्व की बात दुहरायी। दोनों देशों के बीच गहरे और व्यापक-स्तर के संबंध हैं। प्रधानमंत्री ने कहा कि द्विपक्षीय सहयोग को अधिक मजबूत और विस्तृत करने के लिए वे श्रीलंका के राष्ट्रपति और प्रधानमंत्री के साथ लगातार काम करने के लिए आशान्वित हैं।
प्रधानमंत्री ने पुलिस स्मृति दिवस पर ड्यूटी के दौरान शहीद हुए पुलिसकर्मियों को श्रद्धांजलि दी

प्रधानमंत्री श्री नरेन्द्र मोदी ने उन सभी पुलिसकर्मियों को श्रद्धांजलि अर्पित की है, जिन्होंने ड्यूटी के दौरान अपनी जान गवां दी। प्रधानमंत्री ने एक ट्वीट में कहा; "पुलिस स्मृति दिवस पर, मैं कानून और व्यवस्था को बनाए रखने में एवं जरूरत के समय दूसरों की सहायता करने में हमारे पुलिस बलों द्वारा किये गए उत्कृष्ट प्रयासों के प्रति आभार व्यक्त करता हूं। मैं उन सभी पुलिसकर्मियों को श्रद्धांजलि अर्पित करता हूं,जिन्होंने ड्यूटी के दौरान अपनी जान गवां दी।"
मंत्रिमंडल ने संचार ऑपरेटरों को रक्षा भूमि उपलब्‍ध कराने के लिए नीति में संशोधन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने साझा संचार टावरों और संबद्ध बुनियादी ढांचे के निर्माण के लिए संचार ऑपरेटरों को रक्षा भूमि उपलब्‍ध कराने के लिए लागू नीति में, इसके क्रियान्‍वयन के अनुभव और दूरसंचार विभाग (डीओटी) द्वारा मोबाइल टावरों की स्‍थापना के लिए मंजूरी के लिए जारी दिशा-निर्देशों के आधार पर, संशोधन के प्रस्‍ताव को अपनी मंजूरी प्रदान कर दी है। संशोधित नीति में साझा संचार टावरों और संबद्ध बुनियादी ढांचे की स्‍थापना के लिए सेवा लाइसेंस धारियों और दूरसंचार विभाग के साथ बुनियादी सेवा प्रदाता-1 के रूप में पंजीकृत कंपनियों को रक्षा क्षेत्रों और छावनियों में पट्टे पर रक्षा भूमि का आवंटन और अनुमति दिए जाने के नियमों एवं शर्तों को निर्धारित किया गया है। इससे छावनी एवं सैन्‍य स्‍टेशनों में संचार सेवाओं की गुणवत्‍ता में सुधार आएगा।
प्रधानमंत्री 16 दिसम्‍बर को कृषि और खाद्य प्रसंस्करण पर राष्ट्रीय शिखर सम्मेलन के दौरान किसानों को संबोधित करेंगे

इस शिखर सम्‍मेलन में प्राकृतिक खेती और किसानों को इससे मिलने वाले लाभ के बारे में जानकारी उपलब्‍ध कराने पर ध्यान केन्द्रित किया जाएगा यह सम्‍मेलन किसान कल्याण और उनकी आय बढ़ाने की दिशा में प्रधानमंत्री के विजन की दिशा में एक कदम है प्रधानमंत्री श्री नरेन्‍द्र मोदी 16 दिसम्‍बर, 2021 को प्रात: 11 बजे आणंद (गुजरात) में कृषि और खाद्य प्रसंस्करण पर राष्ट्रीय शिखर सम्मेलन के समापन सत्र के दौरान वीडियो कॉन्फ्रेंसिंग के माध्यम से किसानों को संबोधित करेंगे। इस शिखर सम्मेलन में प्राकृतिक खेती पर ध्यान केन्द्रित किया गया है। किसानों को प्राकृतिक खेती के तरीके अपनाने के लाभों के बारे में सभी आवश्यक जानकारी उपलब्‍ध कराई जाएगी। सरकार किसान कल्याण के लिए प्रधानमंत्री के विजन से प्रेरित है। सरकार उत्पादकता में वृद्धि सुनिश्चित करने के लिए प्रतिबद्ध है, ताकि किसान अपनी कृषि क्षमता को अधिक-से-अधिक करने में समर्थ हों। सरकार ने कृषि में बदलाव लाने और किसानों की आय बढ़ाने के लिए अनेक उपाय शुरू किए हैं। प्रणाली की स्थिरता, लागत कम करने, बाजार पहुंच और किसानों को बेहतर मूल्य दिलाने के लिए की जा रही पहलों को बढ़ावा देने और उनका समर्थन करने के प्रयास किए जा रहे हैं। बिना लागत (शून्य बजट) प्राकृतिक खेती की कृषि लागत सामग्री की खरीदारी पर किसानों की निर्भरता को कम करने और परंपरागत क्षेत्र आधारित प्रौद्योगिकियों पर भरोसा करते हुए कृषि की लागत को कम करने के लिए आशाजनक साधन के रूप में पहचान की गई है, जिससे मृदा स्वास्थ्य में सुधार को बढ़ावा मिलता है। देसी गाय, उसका गोबर और मूत्र इस बारे में महत्वपूर्ण भूमिका निभाते हैं, जिससे विभिन्‍न इनपुट खेतों में ही बन जाते हैं, जो खेत को आवश्‍यक तत्‍व उपलब्‍ध कराती हैं। अन्य पारंपरिक प्रथाएं जैसे बायोमास के साथ मिट्टी में गीली घास डालना या मिट्टी को पूरे साल हरित आवरण से ढक कर रखना, यहां तक कि बहुत कम पानी की उपलब्धता की स्थिति में भी ऐसे कार्य किए जाते हैं जो पहले साल अपनाने से ही सतत उत्पादकता सुनिश्चित करते हैं। ऐसी रणनीतियों पर जोर देने और देश के किसानों को संदेश देने के लिए, गुजरात सरकार प्राकृतिक खेती पर ध्यान देते हुए कृषि और खाद्य प्रसंस्करण पर राष्ट्रीय शिखर सम्मेलन का आयोजन कर रही है। यह तीन दिवसीय शिखर सम्मेलन 14 से 16 दिसम्‍बर, 2021 तक आयोजित किया जा रहा है। इस शिखर सम्‍मेलन में आईसीएआर के केन्‍द्रीय संस्‍थानों और राज्‍यों में कृषि विज्ञान केन्‍द्रों और एटीएमए (कृषि प्रौद्योगिकी प्रबंध एजेंसी) नेटवर्क के माध्‍यम से लाइव जुड़ रहे किसानों के अलावा 5,000 से अधिक किसान उपस्थित रहेंगे।